SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 254

**2018. gada 27. februārī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Kārlis Seržants**

**Kārlis Krēsliņš**

**Jānis Ādamsons**

**Ringolds Balodis**

**Aleksejs Loskutovs**

**Jānis Ruks**

**Edvīns Šnore**

**Zenta Tretjaka**

**Juris Vectirāns**

**Mihails Zemļinskis**

Uzaicinātie:

* Valsts robežsardzes Operatīvās vadības pārvaldes priekšnieks pulkvežleitnants **Jānis Laimiņš**;
* Valsts robežsardzes Juridiskās nodaļas galvenais inspektors virsleitnants **Jānis** **Voitehovičs**;
* Latvijas Drošības un aizsardzības industriju federācijas valdes priekšsēdētāja **Elīna Egle-Ločmele**;

**Citas personas:**

**Saeimas Juridiskā biroja vecākā juridiskā padomniece Līvija Millere**

**Saeimas Aizsardzības, iekšlietu un korupcijas novēršanas komisijas (turpmāk AIKNK) vecākā konsultante Ieva Barvika, konsultanti Inese Silabriede un Daina Sunepa**

**Sēdi vada:** komisijaspriekšsēdētāja biedrs K.Seržants

**Sēdi protokolē:** I.Silabriede

**Sēdes veids:** atklāta

Darba kārtība:

1. **Grozījumi Latvijas Republikas valsts robežas likumā (1152/Lp12) 1. lasījums.**
2. **Aizsardzības industrijas 2018. gada aktualitātes un attīstības perspektīvas.**
3. **Dažādi.**

Izskatāmie dokumenti:

*Latvijas Drošības un aizsardzības industriju federācijas prezentācija;*

K.Seržants atklāj sēdi un informē par darba kārtību.

**1. Grozījumi Latvijas Republikas valsts robežas likumā (Nr. 1152/Lp12) 1. lasījums.**

K.Seržants informē par izskatāmo likumprojektu un ierosina pēc pieņemšanas pirmajā lasījumā to sadalīt, pievienojot steidzami nepieciešamās normas par tehnisko līdzekļu un dienesta suņu izmantošanu “Grozījumiem Latvijas Republikas valsts robežas likumā” (Nr. 1107/Lp12) uz trešo lasījumu.

J.Ādamsons iebilst pret šo ierosinājumu. Atzīmē, ka likumprojekts Nr.1107/Lp12 komisijas sēdē tika izdebatēts, bet Aizsardzības ministrijas (turpmāk – AM) priekšlikumi tika noraidīti, jo nebija par personu datu aizsardzību.

L.Millere atgādina, ka AM priekšlikumi tika noraidīti tādēļ, ka to redakcija nebija precīza, un tie nebija saskaņoti ar Iekšlietu ministriju. Atbalsta K.Seržanta ierosināto procedūru pēc pirmā lasījuma pievienot daļu no likumprojekta Nr.1152/12Lp likumprojektam Nr. 1107/Lp12 uz trešo lasījumu. Atzīmē, ka nodaļa par administratīvo atbildību stāsies spēkā tikai 2020. gadā; līdz tam vēl iespējami grozījumi, arī likuma nosaukuma maiņa, ar to saistītajā likumprojektu paketē.

*Deputātiem nav iebildumu.*

K.Seržants dod vārdu Valsts robežsardzes (turpmāk – VRS) pārstāvjiem.

**J.Voitehovičs** paskaidro likumprojekta normu, izņemot kodifikācijas ietvaros noteiktos uzdevumus, nepieciešamību. Ar šo likumprojektu paredzēts:

- novērst pretdarbības pret dienesta suņiem;

- likumā sakārtot dienesta suņu institūtu;

- sakarā ar pārkāpumu skaita robežas joslā pieaugumu palielināt administratīvā soda apjomu par tehnisko līdzekļu bojāšanu;

- noteikti konkrēti aizliegumi par tehnisko līdzekļu bojāšanu un pretdarbību pret dienesta suņiem.

**J.Laimiņš** pamato iesniegto grozījumu nepieciešamību. Informē komisiju par to, ka pēdējo gadu laikā palielinās pārkāpumu skaits pret dienesta suņiem. Tiek pielietotas dažādas metodes, kā uz laiku izslēgt suņa darba spējas, kas kavē robežsardzes darbu likumpārkāpēju aizturēšanā. Komentē vairākus piemērus. Tāpat ir arī palielinājies pārkāpumu skaits, kad tiek mehāniski bojātas robežzīmes, būves un tehniskie līdzekļi.

**A.Loskutovs** atbalsta likumprojekta sadalīšanu 2 daļās. Komentē 37. panta redakciju un atzīmē, ka mantas bojāšana ir krimināli sodāma. Lūdz komentāru, kā tiks īstenota 29. pantā paredzētā norma par pārkāpumu pret dienesta suni.

**J.Voitehovičs** paskaidro, ka atbildība par šiem pārkāpumiem tiks noteikta citā – Sabiedrības pārvaldības un drošības likumā, kuru šobrīd izstrādā Tieslietu ministrijas darba grupa.

**A.Loskutovs** pauž neizpratni par vienā likuma pantā noteiktās atbildības sadalīšanu pa dažādiem likumiem.

**J.Voitehovičs** paskaidro, ka dienesta suņi ir arī policijai un muitai, tādēļ tiek veidots viens likums šīs atbildības noteikšanai.

**K.Seržants** atzīmē, ka cietsirdīga izturēšanās pret dzīvniekiem ir sodāma arī saskaņā ar esošajiem likumiem.

**Z.Tretjaka** uzskata, ka dienesta suņa aizsardzībai ir vajadzīgs specifisks regulējums.

*Deputāti, L.Millere un VRS amatpersonas diskutē par iespēju ieviest efektīvākas likuma normas dienesta suņu aizsardzībai.*

**J.Ādamsons** atbalsta likumprojekta sadalīšanu un apspriesto normu pievienošanu likumprojektam Nr. 1107/Lp12 uz trešo lasījumu. Aktualizē nepieciešamību ietvert šajā likumprojektā soda normas par pārkāpumiem pret dienesta suņiem.

**J.Ruks** atbalsta J.Ādamsona ieteikumu, akcentē dažādus atbildības līmeņus. Atzīmē grūtības pierādīt pārkāpumus pret dienesta suni.

**A.Loskutovs** atzīmē, ka likumos ir daudz deklaratīvu normu, bet ir jāmeklē iespējas šos pārkāpumus pierādīt.

**J.Ādamsons** uzskata, ka šeit jāizmanto netiešie pierādījumi, kas pastiprina jau esošo noziedzīgo nodarījumu. Norma ir daļēji deklaratīva, bet procesā var noderēt.

**K.Seržants** aicina komisiju konceptuāli atbalstīt likumprojektu “Grozījumi Latvijas valsts robežas likumā”(Nr.1152/Lp12).

*Deputātiem nav iebildumu.*

**J.Ādamsons** interesējas, kurš iesniegs priekšlikumus par dienesta suņiem likumprojektam Nr. 1107/Lp12.

**LĒMUMS:**

konceptuāli atbalstītlikumprojektu “Grozījumi Latvijas valsts robežas likumā”(Nr.1152/Lp12) un virzīt izskatīšanai Saeimas sēdē pirmajā lasījumā.

**2. Dažādi.**

**K.Seržants** informē komisiju par to, ka šorīt no Ministru kabineta ir saņemta AIKNK adresēta vēstule, kurā komisijai izskatīšanai tiek nodots likumprojekts “Grozījumi Enerģētikas likumā”. Materiāls tiek izsniegts deputātiem.

*Deputāti diskutē un pauž neizpratni par procedūru un konkrētā likumprojekta atbilstību AIKNK specifikai. Jautājumu plānots apspriest nākamajā AIKNK sēdē.*

**3. Aizsardzības industrijas 2018. gada aktualitātes un attīstības perspektīvas.**

**K.Seržants** dod vārdu Latvijas Drošības un aizsardzības industriju federācijas (turpmāk – DAIF) valdes priekšsēdētājai E.Eglei-Ločmelei.

**E.Egle-Ločmele** pateicas par iespēju tikties ar komisiju un iepazīstināt deputātus ar nozares aktualitātēm. Uzskata, ka ir lietderīgi reizi gadā tikties un pārrunāt nozarē svarīgo. Demonstrē prezentāciju.

Šobrīd DAIF apvieno ~ 80 uzņēmumus un 3 lielākās augstskolas (universitātes), kuras nodarbojas ar pētījumiem aizsardzības jomā. Sastāvā ir arī ārzemju asociētie biedri, kuru ķēdēs iekļaujas nozares uzņēmumi. Atzīmē nozīmīgākos ārvalstu partnerus, sadarbība notiek aizsardzības spēju stiprināšanas interesēs.

E.Egle-Ločmele sniedz īsu ieskatu nozīmīgāko latviešu izgudrojumu vēsturē, atsaucas uz industriālo tradīciju pārmantošanu padomju laikos un izaugsmes potenciālu mūsdienās. Kā nozīmīgus pēdējā laika sasniegumus akcentē UAVFactory bezpilota lidaparātus un platformas, kā arī Squalio valdības biometrijas sistēmas. Mūsdienās ir grūti publiski demonstrēt industrijas produktus.

Informē par federāciju un akcentē, ka federācijas stratēģija ir pamatota uz Iekšlietu, Aizsardzības, Ekonomikas un Ārlietu ministriju vajadzību apzināšanu attiecībā uz DAIF sektoru. Kā pozitīvu soli nozares attīstībā atzīmē 2% IKP finansējuma iedalīšanu aizsardzības nozarei. Komentē DAIF darbības un rezultātus:

- nacionālajā līmenī – ietekme;

- starptautiskajā līmenī – reputācija;

- nozaru līmenī – inovācija;

- biedru līmenī – atdeve.

Sadarbība dažkārt notiek ne tikai biedru līmenī, Eksports pieaug, statistika uzlabojas.

Atzīmē, ka DAIF konsultatīvajā padomē darbojas arī Saeimas AIKNK pārstāvis – K.Seržants.

Komentē sadarbību ar DAIF biedriem. DAIF pārstāv un aizstāv savu biedru un partneru intereses Latvijā un ārvalstīs, kā arī nodrošina vienotu informāciju biedriem par iepirkumiem, pasākumiem un kvalifikācijas nosacījumiem. Katru gadu pavasarī Latvijā tiek organizēta industrijas diena. Šogad tā ir plānota 22. martā. Komisijas deputāti tiek aicināti piedalīties.

Notiek pasākumi kopā ar zinātniekiem, arī starptautiskajā līmenī. Komentē pastāvošās problēmas Baltijas valstu sadarbībā. Kā nozīmīgu nozares un AM sadarbības rezultātu atzīmē Latvijas Mobilā telefona izstrādāto karalauka komunikāciju risinājumu #Viedsargs. Uzsver industrijas iespējas demonstrēt savu produkciju NBS starptautiskajās mācībās “Sudraba bulta” 2017. Tehnoloģiju pārņemšanā kā nozīmīgu atzīmē starpvaldību līgumu ar BAE Systems par mehanizācijas projektu.

E.Egle-Ločmele akcentē, ka DAIF biedri ir regulāri jāiedvesmo darbam un jāatbalsta, lai viņiem nebūtu vēlme slēgt savus uzņēmumus vai pāriet citur. Pie reāliem rezultātiem uzņēmumam iespējams nonākt 2 – 3 gadu sadarbības periodā. Latvijas interesēs ir savu kaujas tehniku remontēt uz vietas. Nacionālajā līmenī sadarbība pārsvarā notiek infrastruktūras attīstībā, bet starptautiskajā līmenī Latvijas aizsardzības industrija ir pazīstama ar citiem saviem produktiem – munīciju, apģērbu. Uzsver Latvijas sasniegumus IKT jomā.

Lai objektīvi demonstrētu Latvijas aizsardzības industrijas sasniegumus, E.Egle-Ločmele prezentē industrijas spēju novērtējumu RAND Europe skatījumā. Kā eksportspējīgākās vērtētās jomas ir platformas (sauszemes un jūras), droni, satelīttehnoloģijas, kiberdrošības sistēmas, integrētās vadības tehnoloģijas.

Informē komisiju par praktiskajiem pasākumiem DAIF mērķu sasniegšanā. Papildus līdz šim īstenotajiem pasākumiem DAIF un Klastera pārvaldībā, tiek arī plānotas federācijas četru komiteju sanāksmes un darba grupas AM. Pagājušajā nedēļā notika Latvijas industrijas dienas NATO. Nacionālajā līmenī tiek aktualizēts darbs ar jauniešiem un produktu demonstrācija valsts simtgades pasākumos. 7. martā Rīgas domē (organizē D.Turlais) paredzēts svarīgs diskusiju dialogs, kurā piedalīsies Eiropas reģionu Komitejas, Eiropas Investīciju bankas u.c. pārstāvji. Aicina arī AIKNK deputātus piedalīties šajā pasākumā. Akcentē, ka ir svarīgi diskutēt pa Eiropas aizsardzības fonda (turpmāk – EAF) pētniecībai piešķirtajiem 500 miljoniem, to apgūšanu. Nepieciešams efektivizēt Eiropas aizsardzību, atrast savas valsts nišu aizsardzības industrijā. Atzīmē, ka aizsardzības industrija ir limitēta, nepieciešams veidot konsorcijas.

Informē deputātus par Industrijas dienu 22. martā, kur galvenās tēmas būs publiskie iepirkumi un konkurētspēja starptautiskajā apgādē.

Kā svarīgāko E.Egle-Ločmele uzsver:

- informācijas apmaiņu un konsultācijas par rīcībpolitiku;

- industrijas un zinātnes spēju pieprasījuma definēšanu un attīstību;

- atbalstu dalībai EAF u.c. ES līdzfinansētos projektos;

- partnerību veidošanu ar starptautiskajiem līderiem;

- iesaistīšanos Eiropas Aizsardzības aģentūras un NATO programmās.

E.Egle-Ločmele aicina deputātus uzdot jautājumus.

**K.Seržants** informē komisiju par saviem uzdevumiem DAIF konsultatīvajā padomē, viņš ir priekšsēdētāja vietnieks. Uzdod jautājumu – vai visi nozares uzņēmumi ir apvienoti DAIF? Jautā, kādēļ visi organizētie pasākumi tiek plānoti tieši ceturtdienās, kad notiek Saeimas sēdes, kas apgrūtina deputātu līdzdalību.

**E.Egle-Ločmele** paskaidro, ka federācijā apvienojas tie, kuri vēlas kopā atrādāt. Katru gadu pievienojas jauni uzņēmumi, bet DAIF šajā jautājumā ir piesardzīga. Tiek izskatīts jautājums par iespēju DAIF ietvaros apvienot tikai tādus uzņēmumus, kuriem piešķirts industriālais sertifikāts. Tiek diskutēts arī jaunuzņēmumu pievienošanās jautājums, par to ir atšķirīgi viedokļi. Pēdējā laikā ir vērojama tendence, ka DAIF atgriežas agrāk no tās aizgājušie uzņēmumi.

Attiecībā par pasākumu norisi ceturtdienās, E.Egle-Ločmele paskaidro, ka tās ir biznesam izdevīgākās konferenču dienas.

**E.Šnore** uzdod jautājumus:

1) cik cilvēku ir iesaistīti DAIF uzņēmumos;

2) lūdz komentēt pārtikas uzņēmumu iesaisti – kuri uzņēmumi un ko dara;

3) vai Latvijas iepirkumos viņiem ir privilēģijas;

4) komentēt par 500 milj. EUR izmantošanu pētniecībai.

**E.Egle-Ločmele** atbild:

1) dati par nozarē iesaistīto cilvēku skaitu 2017. gadā būs aprīlī. Svarīgi, ka aizsardzības nozarē ir nodarbināti 5 – 10% strādājošo. Atzīmē, ka atsevišķos gadījumos, piemēram, pētniecības darbs augstskolās, ir grūti fiksēt konkrētu aizsardzības nozarē iesaistīto skaitu. Tie ir vairāki tūkstoši;

2) DAIF ir noslēgti sadarbības līgumi ar pārtikas ražotāju un lauksaimnieku organizācijām. Nozīmīgākie projekti: sausās pārtikas uzturdevas, karavīru apgāde ar dārzeņiem un starptautisko misiju apgāde ar pārtiku. Šobrīd nav lielo apjomu līgumi;

3) privilēģijas nav nekādas, ir noteikti stingri kvalifikācijas kritēriji tiem, kas piedalās iepirkumos. Notiek trešo pušu auditi atbilstībai kvalifikācijas prasībām. Komentē Publisko iepirkumu likuma nepilnības. Jābūt iespējai palielināt kvalitāti, arī Latvijas uzņēmumiem;

4) pētījumu joma ir nozīmīga. Šobrīd tiek gatavoti vairāki pilotprojekti. Līdzekļu izmantošanu regulē Eiropas Komisija. Līdzekļu piešķiršana Latvijai notiek atbilstoši Eiropas aizsardzības prioritātēm. 500 miljoni ir kopējais skaitlis.

**J.Ādamsons** lūdz papildus komentāru par RAND Europe novērtējumu, īpaši kuģu un bezpilota gaisa kuģu ražošanu.

**E.Egle-Ločmele** komentē industrijas konkrētās darbības.

**J.Ādamsons** atgādina situācijas, kad lielus un specifiskus aizsardzības jomas pasūtījumus ir ieguvuši uzņēmumi-viendienīši, kuru pamatdarbība ir cita.

**E.Egle-Ločmele** paskaidro, ka tas ir stāsts par kvalifikācijas prasībām.

**J.Ādamsons** pateicas DAIF par darbu.

**R.Balodis** atzīmē, ka viņš uzskata DAIF par lielu lobistu organizāciju. Atgādina, ka lobisma jautājumi mūsu likumdošanā nav noregulēti. Lūdz izskaidrot DAIF redzējumu par savu vietu un lomu aizsardzības industrijā, arī priviliģēto stāvokli sadarbībā ar AM.

**E.Egle-Ločmele** paskaidro, ka kontaktos ar Eiropas vai NATO pārstāvjiem viņa kā DAIF pārstāve jūtas nevis kā lobists, bet kā partneris. Ārvalstu partneriem ir svarīgi sadarboties ar ilgtermiņa partneri. DAIF ir ministrijas partneris, lai veiksmīgāk risinātu jautājumus. Neredz vajadzību pēc likuma grozījumiem lobēšanas jautājumā.

**K.Seržants** interesējas, vai nebūtu lietderīgi veikt vēl kādus likumu grozījumus iepirkuma sfēras sakārtošanai.

**J.Ādamsons** atzīmē, ka AM jau tagad neizmanto speciālā Aizsardzības un drošības jomas iepirkuma likuma iespējas.

**E.Egle-Ločmele** paskaidro, ka vajadzība pēc likuma grozījumiem rodas atbilstoši AM praksei, sadarbojoties ar uzņēmumiem.

**K.Krēsliņš** sniedz ieskatu aizsardzības jomas iepirkumu problēmu vēsturiskā redzējumā. Atzīmē iepirkumu organizēšanas problēmas, kas rodas, sadarbojoties AM ierēdņiem un NBS vienību amatpersonām. Atsaucas un konkrētiem gadījumiem. Jautā par iespējamiem DAIF ieguvumiem no Latvijas militārās zinātnes, kas nav vairākās citās valstīs.

**E.Egle-Ločmele** paskaidro, ka militāro zinātņu sasniegumu pielietojums ir jautājums plašākai diskusijai. Decembrī iegūtais finansiālais atbalsts militārajai zinātnei dod jaunas iespējas. Svarīgs ir šo līdzekļu lietderīgs izmantojums, lai pētījumi notiktu nozarei svarīgās jomās.

**J.Vectirāns** izsaka savu viedokli par konkrētiem AM iepirkumiem un atbildības deleģējumu par neveiksmēm tajos.

**E.Egle-Ločmele** uzsver, ka DAIF interesē kvalitātes prasības, šo prasību precīzs formulējums konkursa nolikumā, militārā sertifikācija.

**J.Ādamsons** akcentē kvalitatīva konkursa nolikuma nozīmi, kas ir AM uzdevums.

**K.Seržants** pateicas E.Eglei-Ločmelei par informāciju. Iesaka pārdomāt likumdošanas grozījumu izstrādi. Slēdz sēdi.

Sēde pabeigta plkst. 11.20.

Komisijas priekšsēdētāja biedrs K.Seržants

Komisijas sekretārs K.Krēsliņš

Komisijas konsultante I.Silabriede